b'\n_START_ARTICLE_\nMokrine (prelaz)\n_START_PARAGRAPH_\nMokrine (italijansko Passo di Pramollo, nem\xc5\xa1ko Na\xc3\x9ffeld) so 1552 m visok cestni prelaz v Karnijskih Alpah, na meji med Avstrijo in Italijo._NEWLINE_Prelaz povezuje ju\xc5\xbenole\xc5\xbee\xc4\x8di Kanalsko in \xc5\xbdelezno dolino s severno Ziljsko dolino oziroma kraja Tabljo na italijanski in \xc5\xa0mohor (Hermagor) na avstrijski strani. Prelaz je z avstrijske strani odprt vse leto, medtem ko je z italijanske strani zaradi geolo\xc5\xa1kih posebnosti pozimi ob\xc4\x8dasno zaprt._NEWLINE_Na severni avstrijski strani stoji eno najve\xc4\x8djih smu\xc4\x8darskih sredi\xc5\xa1\xc4\x8d na Koro\xc5\xa1kem, obdano s tremi gorskimi masivi: Krni\xc5\xa1kimi skalami (nem\xc5\xa1ko Gartnerkofel, 2195 m) z endemi\xc4\x8dnim rasti\xc5\xa1\xc4\x8dem koro\xc5\xa1ke vulfenije (Wulfenia carinthiaca); odkril jo je koro\xc5\xa1ki botanik Franz Xaver von Wulfen leta 1779; na severovzhodu, Konjskim \xc5\xa0pikom (it. Monte Cavallo, nem. Ro\xc3\x9fkofel, 2239 m) na jugu in Velikim Koritnikom (it. Creta di Aip, nem. Trogkofel, 2280 m) na zahodu. Poleti na njihovih travnatih pobo\xc4\x8djih o\xc5\xbeivijo \xc5\xa1tevilne planine.'